Title: Coaching
Course: 47297 Kommunikation og feedback i administrativt arbejde > Section: Coaching

Coaching og feedback går hånd i hånd

Ting kan ses i et nyt perspektiv og ved at vende blikket mod nye muligheder. Sagt meget kort foregår det ved, at man i dialog kan finde ud af:

- Hvad du vil
- Hvorfor du vil
- Hvad der forhindrer dig i at gøre det
- Hvordan du skaber en plan for at opnå det, du ønsker
- At strukturere dine mål og fastholde fokus på dem - uanset hvad der sker
- At erstatte dine hæmmende overbevisninger med motiverende og resultatfremmende overbevisninger
- At skabe en proces, der sikrer overblik og tillid til målet

Coaching som kommunikationsform handler om at få fokuspersonen til at finde og udforske muligheder – sætte dem i nyt perspektiv, og derefter at finde hvilken af mulighederne, der er rigtig for ham/hende.

Coachen skal ikke forstå hvorfor fokuspersonen ser verden som han/hun gør, men hjælpe med at udforske nye muligheder og gå nye veje.

Coaching er en professionel dialog, der tager udgangspunkt i dine bevidste eller ubevidste mål.

Hvad coaching ikke er:

Instruktion er envejskommunikation. Personen der bliver instrueret skal kun udføre instruksen - ikke reflektere over den.

Rådgivning/Vejledning tager udgangspunkt i, hvad den der vejledes har brug for. Rådgiver/Vejleder har dog typisk mere magt/viden eller begge dele end den som rådgives/vejledes.

Facilitering: Anvendes i grupper. At være leder i en gruppeproces, uden at være den som på forhånd beslutter, hvad gruppen skal gøre. At agere katalysator for gruppemedlemmernes idéer.

Mentoring: Tager altid udgangspunkt i en mere erfaren/dygtigere person - mentoren - og en person som mere eller mindre frivilligt kan trække på den erfarnes viden (mesterlære). Modsat coaching fokuserer mentoring mere på at formidle erfaring, end refleksion hos modtageren.

Supervision bruges af f.x. psykologer og lærere, men også i erhvervsmæssige sammenhænge. Supervision minder meget om coaching, men dele af formålet med supervision vil også være at viderebringe faglig viden fra supervisor til den der superviseres.