Title: Hvad er kommunikation?
Course: 47297 Kommunikation og feedback i administrativt arbejde > Section: Kommunikation

Hvad er kommunikation?

Der er i hvert fald tre centrale elementer, der har betydning for forståelsen af kommunikation:

- Relationen er central, fordi kommunikation finder sted mellem mennesker
- Al kommunikation forudsætter, at kommunikationspartneren tillægges betydning
- Kommunikation har en hensigt og nogle funktioner (hvis kommunikationen fratages sine funktioner, bliver den ligegyldig).

Relationen er central, fordi kommunikation finder sted mellem mennesker

Kommunikation foregår mellem mennesker, mellem handlende personer, der kan skabe relationer og forene deres anstrengelser. Denne afgrænsning af kommunikation er vigtig i en tid, hvor menneskers indbyrdes kommunikation i stigende omfang erstattes af interaktion med forskellige former for “kommunikationsteknik”.

Al kommunikation forudsætter, at kommunikationspartneren tillægges betydning

Kommunikation er kendetegnet ved, at mennesker prøver at forene og koordinere deres anstrengelser gennem udveksling af information. Hermed lægges der op til, at kommunikation er præget af kommunikationsdeltagernes ligeværdige indflydelse. Set i dette perspektiv adskiller kommunikation sig fra det at beordre, at træne eller behandle ud fra samfundets eller pædagogiske eksperters fastsatte mål for adfærd.

Kommunikation har en hensigt og nogle funktioner

Kommunikation er rettet mod et eller flere formål og har på denne måde nogle funktioner. Det kan være at etablere eller vedligeholde relationer, at nå til en større forståelse af kommunikationspartneren og sig selv eller at nå frem til et konkret fælles resultat. At indse, at kommunikation har nogle funktioner, er vigtigt, hvis man vil forstå de betingelser, der skal være til stede i pædagogisk arbejde med kommunikation og kommunikationsudvikling.

Kommunikative udtryk kan have mange former

Til sidst skal det tilføjes, at kommunikation ikke behøver at være bundet til det kulturelt etablerede sprog. Kommunikation skal forstås i bred forstand, som alle de måder, hvorigennem vi via sprog, tegn, bevægelser og holdninger forsøger at informere hinanden.